nhottavasti salmiakkimakeisilla on myös terveydelle huonoja vaikutuksia. Ne sisältävät sokeria ja saattavat siksi aiheuttaa hampaiden reikiintymistä. Liiallinen makeiden syönti aiheuttaa helposti ylipainoa.

Niitäkin ikävämpi on salmiakin ja muiden lakritsimakeisten sisältämä glykyrritsiini eli glykyretiinihappo. Se nostaa verenpainetta ja korkea verenpaine puolestaan voi johtaa sydän- ja verisuonisairauksiin sekä aivoinfarktiin.

Raskaana olevat naiset eivät saisi syödä salmiakkia ja lakritsia ollenkaan, koska niillä voi olla haitallisia vaikutuksia vatsassa kasvavalle sikiölle. Akatemiaprofessori Katri Räikkönen kertoo, että uusimpien tutkimusten mukaan salmiakki ja lakritsi voivat häiritä erityisesti istukan toimintaa: "Lakritsin ja salmiakin sisältämä glykyrritsiini estää tietyn suodattajaentsyymin toimintaa istukassa. Entsyymi muuntaa 80–90 prosenttia äidin puolelta peräisin olevasta biologisesti aktiivisesta stressihormonikortisolista epäaktiiviseen muotoon. Sen tarkoitus on suojella sikiötä altistumasta tarpeettoman suurille kortisoliannoksille."

Eläinkokeissa on syötetty raskaana oleville eläimille lakritsin ja salmiakin sisältämää glykyrritsiiniä. Eläinten poikasilla on havaittu oppimisvaikeuksia, ahdistuksen ja masennuksen kaltaista käyttäytymistä, korkeita verensokeriarvoja tai kohonnutta verenpainetta.

Räikkönen korostaa, että ihmisraskauksia tutkimalla ei kuitenkaan koskaan päästä samanlaiseen kontrolloituun tutkimukseen kuin eläinkokeissa: "Siksi me puhumme vain yhteydestä, emmekä voi olla millään tavalla varmoja, että salmiakki tai lakritsi olisi aiheuttanut jotain sairauksia tai oireita ihmislapsilla".

Kaikki kuitenkin viittaa siihen, että salmiakilla hyvin todennäköisesti on vaikutus myös ihmissikiön kehitykseen. Räikkönen iskee faktat pöytään ja sanoo, että ongelmia on esiintynyt erityisesti lapsilla, joiden äidit ovat kertoneet syöneensä raskausaikana huomattavan suuria määriä salmiakkia tai lakritsia. "Heidän lapsillaan on muita enemmän psykiatrisia ongelmia, ADHD-ongelmia, heikkouksia stressinsäätelyjärjestelmässä ja he menestyvät muita heikommin kognitiivista päättelykykyä vaativissa tehtävissä."

Kohtuusrajaa raskausajan salmiakin syönnille ei Räikkösen mukaan ole olemassa: "Mitä enemmän syöt, sitä enemmän on ongelmia. Mitä vähemmän syöt, sitä vähemmän on ongelmia verrattuna niihin lapsiin, joiden äidit eivät ole raskausaikana käyttäneet lainkaan salmiakkia."

Terveyden ja hyvinvoinnin laitos THL:n julkaisemassa ravintosuosituksessa lakritsia ja salmiakkia ei suositella raskaana oleville. Suositus kuitenkin sallii satunnaiset pienet määrät, kuten annoksen lakritsijäätelöä tai muutaman makeisen.